L'ocupació en el sector de les tecnologies de la informació i la comunicació (TIC) mostra el creixement més gran de generació d'ocupació dels últims anys i és superior al creixement del conjunt de l'economia catalana, fet que el situa com un dels àmbits d'activitat amb més bones perspectives econòmiques i socials.
Segons dades de l'enquesta de població activa del quart trimestre de 2019, el sector TIC ocupa a Catalunya 114.300 persones, xifra que suposa el 3,3% de la població total ocupada a Catalunya.
El Baròmetre del sector tecnològic a Catalunya 2019, presentat pel Cercle Tecnològic de Catalunya (Ctecno), alerta sobre la urgència relacionada amb l'escassetat de trobar el talent de les dones en el sector TIC.
L'estudi detecta la important manca de dones a les empreses tecnològiques, on només representen un 8% de les posicions tècniques i especialitzades.
Aquestes dades revelen que només hi ha un 7,9% de dones en posicions de lideratge a les empreses tecnològiques i els salaris són un 20% més baixos que els dels homes.
A més, només un 10,8% de les empreses enquestades preveuen algun tipus de programa o política específica a l'hora de contractar dones.
L'estudi de la Comissió Europea Women in the digital age (2018) exposa des d'una perspectiva de gènere la participació de les dones en l'economia digital.
Les dades analitzades confirmen que les dones estan menys representades en tots els àmbits del sector digital a Europa, ja sigui en el de l'educació superior, el treball o l'emprenedoria.
En l'àmbit de la l'emprenedoria digital femenina, l'estudi constata el biaix de gènere com una dificultat afegida de les dones per accedir al finançament, l'existència d'estereotips de gènere i la manca de referents de lideratges femenins.
Per això, la Comissió Europea recomana mesures per donar suport específicament a les dones emprenedores en el món digital.
A Catalunya, segons el darrer estudi d'ACCIÓ (l'Agència per a la Competitivitat de l'Empresa del Departament d'Empresa i Coneixement), actualment hi ha 1.500 empreses emergents que ocupen 16.900 treballadors.
Pel que fa a la presència de dones directives, l'informe revela que les dones són presents pràcticament en el 22% dels equips fundadors d'empreses emergents a Catalunya.
Un percentatge que és superior al de la mitjana europea (17,6%) i a països com el Regne Unit, els Països Baixos, Suècia o França.
Aquestes dades sobre la representació de les dones en llocs d'alta direcció revela una tendència positiva a Europa, però encara lluny d'obtenir objectius notables de paritat.
Si bé les dades sobre l'emprenedoria femenina en general presenten signes positius (tot i que encara siguin molt inferiors a l'emprenedoria masculina), en l'àmbit de l'accés al finançament, el capital de risc destinat a dones és gairebé inexistent.
Segons dades del Global Entrepreneurship Monitor, a escala mundial, el 2018 menys del 5% de totes les ofertes de capital de risc es van destinar a empreses 100% femenines, i les inversions mitjanes en dones emprenedores actualment segueixen en les xifres del 2014.
Aquestes dades posen de manifest la necessitat de donar suport a l'emprenedoria femenina en un sector clau com és el sector TIC a Catalunya.
En aquest sentit, el Govern de la Generalitat de Catalunya té una línia prioritària de treball que és el Pla DonaTIC.
Aquest és el marc de referència per apoderar les dones, promoure'n l'accés a les TIC i fomentar-ne l'emprenedoria.
Per això, dins del Pla DonaTIC, amb l'objectiu d'impulsar l'emprenedoria digital femenina com a instrument clau per augmentar la presència i el lideratge de les dones en l'àmbit tecnològic es crea una línia d'ajuts específica dedicada a impulsar empreses de base tecnològica que hagin estat fundades i liderades per dones.
Finalment, en el moment actual d'emergència sanitària derivada de la pandèmia de la COVID-19 i atesos els efectes socials i econòmics que ha produït, es fa encara més necessària la incorporació de la perspectiva de gènere en les polítiques actives de treball i de reactivació econòmica.
En aquest sentit, aquesta línia d'ajuts segueix les recomanacions publicades per l'ONU Dones i considera la promoció del lideratge i la recuperació econòmica de petites i mitjanes empreses de dones com una resposta davant els efectes socials i econòmics adversos, amb l'objectiu de mitigar-los.
El Decret 1/2018, de 19 de maig, de creació, denominació i determinació de l'àmbit de competència dels departaments de l'Administració de la Generalitat de Catalunya, estableix com a competències del Departament de Polítiques Digitals i Administració Pública, entre d'altres, les telecomunicacions, la societat digital i la confecció i direcció de les polítiques d'innovació del sector de les tecnologies digitals avançades.
D'acord amb l'article 17 de la Llei 38/2003, de 17 de novembre, general de subvencions, i l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Aprovar les bases reguladores per a la concessió de subvencions, en règim de concurrència competitiva, a empreses de base tecnològica liderades per dones, que consten en l'annex 1.
Aquesta Ordre entra en vigor l'endemà de la publicació en el Diari Oficial de la Generalitat de Catalunya.
Contra aquesta Ordre, les persones interessades poden interposar un recurs contenciós administratiu davant el Tribunal Superior de Justícia de Catalunya, en el termini de dos mesos a comptar de l'endemà de la data de publicació en el Diari Oficial de la Generalitat de Catalunya, d'acord amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Barcelona, 22 de setembre de 2020
Bases reguladores per a la concessió de subvencions, en règim de concurrència competitiva, a empreses de base tecnològica liderades per dones
Aquestes bases tenen per objecte regular les subvencions a empreses de base tecnològica liderades per dones.
La finalitat és donar suport al creixement i la consolidació d'empreses emergents de base tecnològica, amb presència de dones en el seu equip fundador, que estiguin en la fase inicial de la seva activitat empresarial.
Aquesta actuació pretén subvencionar projectes de validació de tecnologia i model de negoci, de llançament de nous productes al mercat o l'acceleració del creixement de l'empresa i de posada en marxa de projectes per accedir a rondes de finançament.
Aquesta línia de subvencions té per finalitat millorar la competitivitat de les empreses, la implantació d'iniciatives empresarials de caràcter innovador amb base tecnològica promogudes per dones, i impulsar l'emprenedoria i el lideratge de les dones.
Aquesta mesura pretén incrementar la participació de les dones professionals, emprenedores i directives en el sector TIC i donar-los visibilitat.
Aquests ajuts incorporen la perspectiva de gènere com a estratègia per impulsar l'emprenedoria, l'ocupació i l'accés a càrrecs de decisió de les dones.
La concessió de les subvencions es realitza en règim de concurrència competitiva, respectant els principis d'objectivitat, igualtat, transparència i publicitat.
Poden ser beneficiàries les empreses o empreses emergents que compleixin els requisits següents, els quals es desglossen en requisits per als equips i requisits per a les empreses.
- Hi ha d'haver com a mínim una dona a l'equip fundador (ha de ser una persona física amb participació accionarial en l'empresa i que desenvolupi alguna àrea de responsabilitat a la companyia).
Haurà de tenir un mínim d'un 50% de la companyia en accions escripturades.
No és necessari que la dona ocupi la posició de CEO, però sí que ha de formar part de l'equip directiu de l'empresa.
- L'equip fundador ha d'estar compromès amb el creixement de l'empresa i dedicar la major part del temps de treball a l'empresa (a la memòria s'hi ha de fer constar les hores dedicades a l'empresa).
El compliment d'aquests requisits s'ha de fer constar a la memòria.
- Ser una companyia establerta a Catalunya amb més d'un any i menys de tres de vida des de la seva constitució.
Aquest requisit s'ha de complir en el moment de la publicació de la convocatòria i s'ha de fer constar a la memòria.
- Estar constituïda segons alguna de les formes jurídiques següents: societat de responsabilitat limitada, societat anònima, societat laboral o societat cooperativa.
Aquesta informació s'ha de fer constar a la memòria.
- Ser una companyia amb potencial de creixement de base tecnològica.
Aquest requisit s'ha d'acreditar a la memòria amb un pla de negoci que expliqui el potencial de creixement (clients, mercats, tecnologia, etc.).
—4 Requisits i incompatibilitats de les empreses beneficiàries
4.1 Per obtenir la condició de beneficiàries les empreses sol·licitants han de complir els requisits següents:
a) Complir les obligacions tributàries davant l'Estat i la Generalitat i les obligacions davant la Seguretat Social.
Aquest compliment s'ha de mantenir al llarg de tot el procediment: en el moment de presentació de la sol·licitud, prèviament a la resolució d'atorgament i abans de rebre qualsevol pagament.
b) No trobar-se en cap de les circumstàncies que impedeixen adquirir la condició de beneficiària previstes a l'article 13 de la Llei 38/2003, de 17 de novembre, general de subvencions (BOE núm. 276, de 18.11.2003).
c) Complir els requisits establerts als articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 9.1.1998).
d) No haver estat sancionades, mitjançant resolució ferma, per la comissió d'una infracció greu en matèria d'integració laboral de persones amb discapacitat o molt greu en matèria de relacions laborals o en matèria de seguretat i salut en el treball, durant l'any anterior a la convocatòria, de conformitat amb el text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost, o, si han estat sancionades, han d'haver aplicat les mesures correctores previstes i abonat les quantitats requerides per a aquest concepte.
e) Complir les obligacions i no incórrer en els supòsits de prohibició establerts als articles 90.bis i 92.bis del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya (DOGC núm. 3791A, de 31.12.2002).
f) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, d'acord amb el Reial decret 39/1997, d'1 de gener, pel qual s'aprova el Reglament dels serveis de prevenció, i d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
g) Complir l'obligació de respectar la igualtat de tracte i d'oportunitats en l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
En el cas de les empreses de més de 250 treballadors, s'ha d'elaborar i aplicar amb caràcter obligatori un pla d'igualtat, d'acord amb el que estableix l'article 36 de la Llei 17/2015, del 21 de juliol, d'igualtat efectiva de dones i homes (DOGC núm. 6919, de 23.7.2015).
h) No haver estat condemnades per sentència ferma, ni la persona jurídica sol·licitant ni les persones físiques adscrites a l'execució de l'activitat subvencionada, per algun delicte contra la llibertat i la identitat sexual, així com per tràfic d'éssers humans amb finalitat d'explotació sexual, incloent-hi la pornografia, de conformitat amb la Llei orgànica 1/1996, de 15 de gener, de protecció jurídica del menor, en la redacció donada per la Llei 26/2015, de 28 de juliol, de modificació del sistema de protecció a la infància i a l'adolescència.
i) No haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o de gènere, d'acord amb el que estableix l'article 11.1 de la Llei 17/2015, del 21 de juliol, d'igualtat efectiva de dones i homes.
j) No haver superat la quantitat màxima d'ajuts de minimis de 200.000 euros, que pot rebre una empresa en el període de l'exercici fiscal en curs i els dos exercicis fiscals anteriors.
k) Presentar declaració sobre si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
l) En cas que per dur a terme l'activitat objecte de la subvenció s'utilitzi qualsevol element susceptible de generar drets d'autor, complir amb la normativa sobre propietat intel·lectual.
m) En cas d'empreses amb 50 o més treballadors, complir amb la quota legal de reserva de llocs de treball en la plantilla de l'empresa prevista a l'article 42.1 del text refós de la Llei general de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial decret 364/2005, de 8 d'abril, i pel Decret 86/2015, de 2 de juny.
n) Complir qualsevol altra obligació legal o reglamentària que els pugui afectar.
4.2 El compliment d'aquests requisits s'ha d'acreditar d'acord amb el que estableix la base 8 d'aquest annex.
5.1 Les empreses beneficiàries que obtinguin una puntuació igual o superior a 50, d'acord amb els criteris de valoració establerts a la base 10, i fins que s'esgoti el pressupost de la convocatòria, podran accedir a un ajut econòmic.
La quantia serà d'un mínim de 15.000 euros i un màxim de 35.000 euros.
Aquest ajut econòmic pot arribar a ser del 100% del projecte presentat.
Els criteris que es tindran en compte per determinar la quantia de les subvencions són el cost del projecte, els altres ajuts rebuts, la puntuació obtinguda pels criteris de valoració i les disponibilitats pressupostàries.
En cap cas, l'import dels ajuts concedits no pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat que ha de desenvolupar l'empresa beneficiària.
5.3 L'atorgament d'aquestes subvencions està supeditat a la possibilitat de reducció parcial o total de la subvenció, abans que no es dicti la resolució de concessió, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
6.1 Es podran subvencionar les actuacions contingudes en el pla d'empresa i que siguin necessàries per al seu desenvolupament.
Alguns exemples d'actuacions poden ser: la creació de prototips, la miniaturització, l'ampliació de l'escala, el disseny, la verificació del rendiment, les proves i/o demostracions de producte, el desenvolupament de línies pilot, la validació per a la replicació del mercat i altres activitats destinades a portar la innovació per rebre finançament i accedir al mercat.
6.2 Als efectes d'aquestes bases es consideraran subvencionables les despeses següents:
a) Les despeses de personal contractat o de nova contractació, incloent-hi el salari brut i la quota patronal de la Seguretat Social a càrrec de l'empresa, en la mesura que estiguin dedicats al projecte.
b) Les despeses dedicades a la formació i l'assessorament per a la millora de la competitivitat de l'empresa i les habilitats de lideratge femení, com també la formació per a la preparació per participar en rondes de finançament, accés a capital de risc i serveis de mentoria i assessorament.
c) Les despeses vinculades a la posada en marxa de nous serveis i productes, així com l'obertura a nous clients i mercats.
d) Les despeses de comunicació i difusió necessàries per al projecte: creació d'eines, dissenys i recursos web.
e) Les despeses de material, publicitat i comunicació vinculades a la difusió del projecte.
f) Altres despeses relacionades, com el lloguer d'espais fins a un màxim del 20% del projecte, despeses de sol·licitud i/o manteniment de patents i d'altres despeses associades a l'execució del pla de negoci.
6.3 Les actuacions subvencionades es poden haver dut a terme durant l'anualitat anterior a la convocatòria, durant l'anualitat corresponent a la convocatòria i fins als sis mesos posteriors a la notificació de la resolució de concessió de la subvenció.
6.4 Als efectes d'aquestes bases, es consideraran despeses no subvencionables les despeses següents:
― Inversions en obra civil, terrenys i edificis.
― Despeses relacionades amb vehicles de transport.
― Interessos, recàrrecs i sancions administratives i penals.
― Despeses de procediments legals i judicials.
― Impostos indirectes quan siguin susceptibles de recuperació o compensació i impostos personals sobre la renda.
― Comissions i pèrdues de canvi i d'altres despeses purament financeres, com ara comissions per manteniment de comptes o transferències.
― Despeses salarials i de la Seguretat Social de la persona treballadora durant els períodes de baixa laboral, tant si és per malaltia o accident comú com per malaltia o accident professional, o per maternitat o paternitat.
En qualsevol cas, seran subvencionables les despeses de la persona que la substitueixi, però no els de la persona treballadora de baixa.
― Les hores extraordinàries, els pagaments per beneficis, els pagaments en espècie; les vacances no efectuades; les dietes, el plus de transport, les despeses de locomoció; les indemnitzacions per mort i els trasllats corresponents; les indemnitzacions per suspensions, acomiadaments o cessaments, i les percepcions per matrimoni.
6.5 Quan l'import de la despesa subvencionable superi les quanties establertes per al contracte menor en la Llei 9/2017, de 8 de novembre, de contractes del sector públic, l'empresa beneficiària haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a l'obra, la prestació del servei o el lliurament del bé, excepte que per les seves especials característiques no hi hagi en el mercat un nombre d'entitats suficient que realitzi, presti o subministri aquests serveis.
7.1 Les sol·licituds i els altres tràmits associats al procediment de concessió d'aquestes subvencions s'han de fer per mitjans electrònics utilitzant el servei de tràmits electrònics de la Seu electrònica de la Generalitat de Catalunya ( http://tramits.gencat.cat ).
El formulari normalitzat de sol·licitud es pot obtenir a http://tramits.gencat.cat.
7.2 Les sol·licituds, les comunicacions i els escrits efectuats per mitjans electrònics es consideren presentats davant l'Administració de la Generalitat de Catalunya quan queden registrats a la Seu electrònica.
7.3 La impossibilitat tècnica o d'altra índole de tramesa electrònica de la sol·licitud no eximeix, en cap cas, l'empresa sol·licitant de l'obligació de trametre-la dins del termini establert en la convocatòria.
Si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, l'òrgan competent per ordenar i instruir el procediment de subvencions podrà determinar una ampliació del termini no vençut.
Aquesta ampliació s'haurà de publicar a la Seu electrònica.
—8 Documentació que cal presentar amb la sol·licitud
8.1 Juntament amb la sol·licitud s'ha de trametre la documentació que es detalla a continuació, d'acord amb els models normalitzats que en cada cas es poden trobar a http://tramits.gencat.cat.
a) Memòria tècnica descriptiva que inclogui l'explicació detallada del pressupost d'ingressos i despeses (desglossat per partides i equilibrat) i la descripció de les actuacions per a les quals se sol·licita l'ajut.
La memòria ha de contenir, almenys, els apartats següents:
- Pla d'empresa o resum executiu
- Currículum de l'emprenedora i descripció de l'equip promotor
També s'hi ha de fer constar una descripció detallada del compliment dels requisits del punt 3 d'aquestes bases que fan referència a l'equip i a l'empresa.
b) L'imprès de sol·licitud ha d'incloure les declaracions responsables sobre els aspectes que es detallen a continuació i que la persona sol·licitant ratifica mitjançant la signatura de la sol·licitud:
Declaració responsable del compliment dels requisits i les condicions generals establerts a l'article 13 de la Llei 38/2003, de 17 de novembre, general de subvencions.
Declaració responsable d'estar al corrent del compliment de les obligacions tributàries amb l'Agència Estatal d'Administració Tributària i amb l'Agència Tributària de Catalunya, així com de les obligacions amb la Tresoreria General de la Seguretat Social.
Declaració responsable de no tenir cap deute contret amb l'Administració de la Generalitat de Catalunya ni amb les seves entitats autònomes.
Declaració responsable dels ajuts o subvencions sol·licitats o obtinguts per a la mateixa finalitat d'altres administracions públiques o entitats privades, en què s'especifiqui la quantitat i l'organisme atorgant, si s'escau.
Declaració responsable sobre el compliment de les mesures d'integració social de les persones discapacitades, d'acord amb la normativa vigent.
Declaració responsable sobre el compliment de la normativa en matèria de política lingüística.
Declaració responsable d'erradicació de la violència masclista, d'acord amb la normativa vigent.
Declaració responsable en què consti que l'entitat sol·licitant respectarà el que estableix la Llei 17/2015, de 21 de juliol, d'igualtat efectiva de dones i homes.
Declaració responsable en què consti si l'entitat sol·licitant és o no consumidora final a efectes de l'IVA.
Declaració responsable que són certes i completes les dades que es detallen en la sol·licitud, així com en tota la documentació annexa.
Declaració conforme el sol·licitant de la subvenció s'adhereix al codi ètic que figura com a annex 2.
Declaració responsable de compliment de la Llei 5/2008, del 24 d'abril, del dret de les dones a eradicar la violència masclista, per la prevenció i detecció de casos d'assetjament sexual i d'assetjament per raó de sexe en els centres de treball.
Aquesta declaració només és aplicable en el cas d'empreses amb una plantilla igual o superior a 25 persones de conformitat amb la Llei 5/2008.
Declaració responsable de l'existència o no dels ajuts de minimis que li hagin estat atorgats durant l'exercici fiscal en curs i en els dos exercicis anteriors, amb indicació de la data de concessió, l'import i l'ens atorgant.
Quan l'empresa o entitat mantingui amb d'altres empreses algun dels vincles descrits a l'article 2.2 del Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea als ajuts de minimis, d'acord amb el concepte empresa única haurà de declarar també els ajuts de minimis percebuts per les empreses vinculades.
14è L'adjudicatari proposat haurà de signar una declaració responsable, en el cas que es tracti de persones jurídiques a les quals se'ls hagi concedit una subvenció per un import superior a 10.000 euros, en què comuniqui a l'òrgan concedent la informació relativa a les retribucions de llurs òrgans de direcció o administració, d'acord amb l'article 15.2 de la Llei 19/2014, del 29 de desembre, de transparència, accés a la informació pública i bon govern.
15è Declaració responsable de no haver estat sancionada, mitjançant una resolució ferma, per la comissió d'una infracció greu en matèria d'integració laboral de persones amb discapacitat o molt greu en matèria de relacions laborals o en matèria de seguretat i salut en el treball, durant l'any anterior a la convocatòria, de conformitat amb el text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost, o, si ha estat sancionat, haver aplicat les mesures correctores previstes i abonat les quantitats requerides per a aquest concepte.
16è Declaració responsable de complir les obligacions i no incórrer en els supòsits de prohibició establerts als articles 90.bis i 92.bis del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya (DOGC núm. 3791A, de 31.12.2002).
17è Declaració responsable sobre si es disposa d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, amb el Reial decret 39/1997, d'1 de gener, pel qual s'aprova el Reglament dels serveis de prevenció, i amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
18è Declaració responsable de no haver estat condemnades per sentència ferma, ni la persona jurídica sol·licitant ni les persones físiques adscrites a l'execució de l'activitat subvencionada, per algun delicte contra la llibertat i la identitat sexual, així com per tràfic d'éssers humans amb finalitat d'explotació sexual, incloent-hi la pornografia, de conformitat amb la Llei orgànica 1/1996, de 15 de gener, de protecció jurídica del menor, d'acord amb la redacció de la Llei 26/2015, de 28 de juliol, de modificació del sistema de protecció a la infància i a l'adolescència.
19è Declaració responsable del compliment de la normativa sobre propietat intel·lectual, en cas que per dur a terme l'activitat objecte de la subvenció s'utilitzi qualsevol element susceptible de generar drets d'autor.
8.2 El formulari de sol·licitud incorpora una autorització expressa al Departament de Polítiques Digitals i Administració Pública per fer les consultes necessàries per tal de verificar les dades d'identitat de l'empresa beneficiària, així com per acreditar que està al corrent de les obligacions tributàries i amb la Seguretat Social.
En el cas que l'entitat no doni aquesta autorització i sigui proposada com a beneficiària en la proposta de resolució provisional serà requerida perquè aporti els documents corresponents.
Si l'entitat sol·licitant ha aportat els documents anteriorment a qualsevol Administració pública, l'entitat haurà d'indicar en quin moment i davant de quin òrgan administratiu va presentar els documents esmentats, sempre que no hagin transcorregut més de cinc anys des de la presentació i no hagin experimentat cap modificació.
Si l'òrgan instructor, per causes alienes a la seva actuació, no pot aconseguir els documents, ha de requerir a la persona beneficiària que els aporti en el termini de 10 dies hàbils.
8.3 L'òrgan competent pot demanar tota la documentació complementària que consideri necessària per a la tramitació i la gestió de les sol·licituds, així com per a l'acreditació de les dades que figuren a la sol·licitud i que, per causes alienes a la seva actuació, no pugui comprovar d'ofici.
8.4 La presentació de les sol·licituds comporta l'acceptació plena per part de les entitats sol·licitants d'aquestes bases reguladores.
8.5 La inexactitud, falsedat o omissió de caràcter essencial en qualsevol dada o document que acompanyi la sol·licitud de subvenció deixa sense efecte aquest tràmit des del moment en què se'n tingui coneixement i amb l'audiència prèvia de la persona interessada.
En conseqüència, la constatació de les circumstàncies abans esmentades comporta la inadmissió de la sol·licitud de subvenció, sens perjudici que pugui ser causa de revocació de la subvenció si se'n té coneixement amb posterioritat a la concessió.
—9 Termini de presentació de sol·licituds
El termini de presentació de sol·licituds es determina en la convocatòria corresponent.
10.1 Els criteris de valoració de les sol·licituds que es presentin per a la concessió d'aquests ajuts són els següents:
a) Equip emprenedor i posició de lideratge de les dones: fins a 25 punts.
- Es valorarà que la dedicació de les emprenedores sigui a temps complet a l'empresa (fins a 5 punts).
- Es valoraran els coneixements del negoci i l'experiència prèvia en projectes d'emprenedoria (fins a 5 punts).
- Es valorarà l'experiència prèvia en desenvolupament de negocis tecnològics (fins a 5 punts).
- Es valorarà que les empreses estiguin encapçalades per dones, i que els òrgans de decisió i de direcció siguin paritaris (fins a 5 punts).
- Es valoraran les mesures de promoció del talent femení a l'empresa (fins a 5 punts).
b) Valoració tècnica del pla d'empresa presentat: fins a 25 punts.
- Coherència del pla de treball: fins a 10 punts.
Es valorarà la capacitat de l'empresa de desenvolupar el projecte, incloent-hi la planificació temporal del pla de negoci, la idoneïtat dels recursos assignats i dels objectius proposats, i la coherència del pressupost assignat (fins a 5 punts).
Es valorarà la realització d'una anàlisi de debilitats, amenaces, fortaleses i oportunitats (DAFO) i la identificació de riscos existents en el desenvolupament del producte o servei (fins a 5 punts).
2 Grau d'innovació: fins a 7 punts.
i Es valoraran el disseny de nous productes, aplicacions, tecnologies, procediments o metodologies i els avantatges que aportin al mercat, així com els models d'utilitat i el secret industrial (fins a 4 punts).
ii Es valorarà el full de ruta definit per a la protecció i/o explotació de la propietat intel·lectual i industrial actual o futura (fins a 3 punts).
3 Rellevància del paper de la tecnologia: fins a 8 punts.
Es valorarà la propietat i l'ús exclusiu de tecnologia, la correlació que tingui amb les activitats a realitzar i l'objectiu final de l'empresa (fins a 4 punts).
Es valorarà que l'empresa rebi formació en tecnologia, innovació i nous models de negoci per accelerar el creixement de l'empresa i fer evolucionar el paper de la tecnologia dins de l'empresa (fins a 4 punts).
4 Viabilitat econòmica del projecte com més desglossada millor (pla de vendes, pla de facturació, cobraments, pla de contractació de recursos, despeses d'operació, necessitats financeres, etc.): fins a 15 punts.
Es valorarà el resum de la viabilitat econòmica de l'oportunitat (fins a 3 punts).
Es valorarà la viabilitat del pla d'ingressos (fins a 4 punts).
Es valorarà la viabilitat del pla de despeses (fins a 4 punts).
Es valorarà la viabilitat del pla de finançament (fins a 4 punts).
Impacte econòmic del projecte valorat a través de la creació d'ocupació prevista pel projecte empresarial: fins a 10 punts.
Es valorarà la generació de nous llocs de treball previstos a curt i mitjà termini, en especial el treball femení qualificat i/o de responsabilitat (fins a 5 punts).
Es valorarà el tipus de jornada i el tipus de contractes dels nous llocs de treball (fins a 5 punts).
Es valorarà l'impacte social positiu de l'aplicació dels resultats del projecte, els col·lectius beneficiaris i la millora de la seva qualitat de vida (fins a 5 punts).
Es valoraran els projectes que contribueixin a l'economia circular o a la millora de l'eficiència dels recursos i l'estalvi en el seu ús (fins a 5 punts).
Impacte de gènere del projecte: fins a 5 punts.
Es valorarà el nombre d'accions que desenvolupa l'entitat per garantir la transversalitat de gènere en el projecte.
La puntuació màxima s'assolirà a partir de cinc accions.
Impacte lingüístic del projecte: fins a 5 punts.
Es valorarà el compromís amb la promoció i l'ús de la llengua catalana en l'àmbit digital.
6 Equilibri territorial i internacionalització de l'empresa: fins a 5 punts.
Es valorarà que els nous productes o serveis desenvolupats facilitin l'accés a nous mercats nacionals o internacionals (fins a 3 punts).
Es valorarà la contribució dels productes o serveis al desenvolupament del territori, especialment en el cas de municipis de l'entorn rural, així com la seva coordinació amb projectes i iniciatives d'especialització territorial i dinamització econòmica impulsats per altres agents públics o provats de l'entorn (fins a 2 punts).
10.2 La puntuació global s'expressarà en una escala de l'1 al 100.
La puntuació mínima per accedir a la subvenció és de 50 punts.
—11 Comissió Tècnica de Valoració
11.1 La Comissió Tècnica de Valoració analitzarà i avaluarà les sol·licituds presentades.
― La persona titular de la Direcció General de Societat Digital, que actuarà com a presidenta de la Comissió.
― Dos vocals, membres del Servei d'Inclusió i Capacitació Digital, un dels quals actuarà com a secretari o secretària de la Comissió.
La Comissió pot comptar amb l'assessorament extern de persones expertes en la matèria objecte de l'ajut, amb la finalitat de valorar els projectes.
Es vetllarà per garantir la paritat de gènere en la Comissió, sempre que sigui possible.
11.2 Els membres de la Comissió Tècnica de Valoració són nomenats per la persona titular de la Secretaria de Polítiques Digitals.
11.3 Aquesta Comissió es regeix pel règim jurídic dels òrgans col·legiats que estableix la Llei 26/2010, del 3 d'agost, de règim jurídic i de procediment de les administracions públiques de Catalunya], i la normativa bàsica vigent en aquesta matèria.
—12 Procediment de valoració i concessió
12.1 El procediment de valoració i concessió de les subvencions es tramita d'acord amb el règim de concurrència competitiva.
12.2 L'òrgan competent per a l'ordenació i la instrucció del procediment de concessió de les subvencions és la persona titular de la Direcció General de Societat Digital.
12.3 Si la sol·licitud no inclou la documentació exigida a la base 8.1 o qualsevol altra documentació essencial per a la valoració de la sol·licitud, es requerirà l'entitat sol·licitant perquè, en el termini de 10 dies hàbils, esmeni el defecte o adjunti els documents preceptius, amb indicació que, si no ho fa, es considerarà que desisteix de la petició, amb la resolució prèvia, d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques.
12.4 Els actes de tràmit que hagi de notificar l'òrgan instructor es notificaran a les persones interessades mitjançant la publicació al Tauler electrònic de l'Administració de la Generalitat de Catalunya [URL] ).
12.5 La Comissió Tècnica de Valoració elabora els informes individuals d'avaluació i proposa de forma motivada la llista de les sol·licituds inadmeses, estimades i desestimades.
12.6 La Comissió Tècnica de Valoració pot proposar una llista de reserva, degudament prioritzada, integrada per les sol·licituds que, havent rebut una puntuació mínima de 50 punts, no hagin estat proposades com a beneficiàries de les subvencions.
—13 Proposta de resolució provisional, acceptació de la subvenció i presentació de documentació addicional
13.1 La proposta de resolució provisional de concessió de les subvencions es notificarà a les persones interessades mitjançant la publicació en el Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ).
13.2 La proposta de resolució provisional contindrà la llista de sol·licituds presentades per beneficiar-se de les subvencions, degudament prioritzada en funció de la puntuació obtinguda i sempre que hagin assolit la puntuació mínima exigida, així com la llista de proposta de denegació.
13.3 Les entitats proposades com a beneficiàries de les subvencions han de presentar la documentació que, si s'escau, els sigui requerida, dins el termini de 10 dies hàbils a comptar de l'endemà de la publicació de la proposta provisional de concessió.
La proposta de resolució provisional contindrà el requeriment de la documentació esmentada.
13.4 Dins del mateix termini, les persones interessades poden presentar al·legacions, que es tindran en compte en el moment de resoldre la convocatòria.
En el supòsit que l'entitat proposada com a beneficiària no presenti cap al·legació dins el termini de 10 dies hàbils, la proposta de subvenció s'entendrà acceptada tàcitament.
13.5 Les entitats proposades com a beneficiàries també poden desistir de la subvenció mitjançant un escrit adreçat a la persona titular del Departament de Polítiques Digitals i Administració Pública dins d'aquest mateix termini.
14.1 Comporta la inadmissió de la sol·licitud la presentació fora del termini que estableix la convocatòria, l'incompliment dels requisits no esmenables, sens perjudici que aquest incompliment pugui ser causa de revocació de la subvenció, si es coneix amb posterioritat a la concessió, i la inexactitud, falsedat o omissió de caràcter essencial de qualsevol dada o document que acompanyi la sol·licitud de subvenció.
14.2 Si la sol·licitud no reuneix els requisits esmenables assenyalats en aquestes bases, s'ha de requerir l'entitat perquè en un termini de 10 dies hàbils a comptar de l'endemà de la notificació, els esmeni o presenti els documents detallats en aquestes bases, amb indicació que, si no ho fa, se la tindrà per desistida de la sol·licitud presentada.
14.3 Amb caràcter previ a la proposta de resolució de concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i notificar la resolució d'inadmissió o desistiment a les persones interessades mitjançant la publicació en el Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ).
14.4 Qualsevol entitat sol·licitant pot desistir per escrit de la seva sol·licitud de subvenció abans de la concessió, desistiment que serà acceptat per l'òrgan instructor.
15.1 La resolució de la convocatòria correspon a la persona titular del Departament de Polítiques Digitals i Administració Pública, a proposta de l'òrgan instructor, d'acord amb l'acta de la Comissió Tècnica de Valoració.
15.2 La resolució i la notificació de les subvencions s'efectuaran en el termini màxim de sis mesos a comptar de l'endemà de la finalització del període de presentació de sol·licituds.
Si, un cop transcorregut aquest termini, no s'ha dictat i notificat una resolució expressa, les sol·licituds s'han d'entendre desestimades, d'acord amb el que preveu l'article 54.2.e) de la Llei 26/2010, del 3 d'agost.
La resolució es notificarà a les persones interessades mitjançant la publicació en el Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ).
15.3 Contra la resolució, que exhaureix la via administrativa, les persones interessades poden interposar un recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de la seva notificació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa i, potestativament, un recurs de reposició davant de la persona titular del Departament de Polítiques Digitals i Administració Pública en el termini d'un mes des de la notificació, d'acord amb els articles 123 i 124 de la Llei 39/2015, d'1 d'octubre.
16.1 S'ha de donar publicitat a les subvencions concedides amb indicació del seu import, objectiu o finalitat i entitats beneficiàries, mitjançant la publicació a la pàgina web del Departament de Polítiques Digitals i Administració Pública ( http://politiquesdigitals.gencat.cat/ca/inici/ ) i al Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ).
16.2 S'ha de donar publicitat al portal de la transparència de la informació a què fa referència l'article 15 de la Llei 19/2014, del 29 de desembre,
17.1 Les persones beneficiàries han de justificar les actuacions objecte de les subvencions en el termini de dos mesos a comptar de la finalització del període màxim d'execució, d'acord amb el que estableix el punt 6.3 d'aquestes bases.
En cap cas es podrà superar l'anualitat en curs, llevat que es tracti d'una convocatòria anticipada o plurianual.
17.2 Dins el termini establert per justificar la subvenció, caldrà presentar la documentació de justificació per mitjans exclusivament telemàtics, a http://tramits.gencat.cat.
La documentació que cal presentar és la següent:
El compte justificatiu amb aportació dels justificants de despesa, el qual té caràcter de declaració responsable.
a) Una memòria explicativa del compliment de la finalitat de l'objecte de la subvenció, amb indicació dels resultats obtinguts.
b) Una memòria econòmica en què consti:
― Una relació classificada de les despeses de l'activitat, amb identificació del creditor o creditora, el número de la factura o document de valor probatori equivalent en el tràfic mercantil, l'import, la data d'emissió i la data de pagament.
― Les còpies digitalitzades de les factures o els documents de valor probatori equivalent en el tràfic jurídic mercantil o amb eficàcia administrativa i, si s'escau, de la documentació acreditativa del pagament consistent en l'extracte bancari o, en el cas de pagament en efectiu, la documentació acreditativa de la percepció de l'import per part del creditor o creditora.
Es considera efectivament pagada la despesa, a l'efecte de la seva consideració com a subvencionable, amb la cessió del dret de cobrament de la subvenció a favor dels creditors per raó de la despesa realitzada o amb el lliurament a aquests d'un efecte mercantil, garantit per una entitat financera o companyia d'assegurances.
― Una declaració responsable de la persona beneficiària amb el contingut mínim següent:
Que les còpies digitalitzades dels justificants de les despeses presentades reprodueixen exactament els documents originals en poder de la persona beneficiària.
Que els justificants de despesa s'han imputat a les diferents fonts de finançament de manera que no se supera l'import unitari de cada justificant.
Que el total de les fonts de finançament no supera el cost de l'actuació subvencionada.
Que es disposa d'un sistema de comptabilitat separada o que els justificants de despesa tenen assignat un codi comptable comú a les transaccions relacionades amb l'actuació subvencionada.
― La liquidació del pressupost, en què s'indiquin i, si s'escau, es motivin, les desviacions respecte al pressupost inicial.
― La indicació dels criteris de repartiment de les despeses generals i/o indirectes.
― Una relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
Quan els justificants de les despeses s'imputin parcialment a d'altres subvencions, caldrà indicar la quantia exacta o el percentatge imputat a cadascuna, amb identificació dels òrgans concedents.
― Els pressupostos que, en aplicació de l'article 31.3 de la Llei 38/2003, de 17 de novembre, general de subvencions, ha d'haver sol·licitat la persona beneficiària.
17.3 Els òrgans competents del Departament de Polítiques Digitals i Administració Pública comprovaran d'ofici el compliment dels requisits per accedir a les subvencions, d'acord amb la documentació aportada i la informació disponible en les bases de dades i registres.
17.4 L'òrgan concedent pot requerir la presentació de justificants per efectuar les verificacions que siguin necessàries per comprovar la justificació correcta de la subvenció i, si aprecia defectes esmenables en la justificació, ho ha de posar en coneixement de l'entitat beneficiària i li ha de concedir un termini de 10 dies hàbils per corregir-los, tal com indica l'article 15.2 de la Ordre VEH/79/2020, de 9 de juny, per la qual es modifica l'Ordre ECO/172/2015, de 3 de juny, sobre les formes de justificació de subvencions.
17.5 Per poder considerar acomplert l'objecte i la finalitat de la subvenció, la despesa mínima, realitzada i justificada, de l'activitat subvencionada no pot ser d'un percentatge inferior al 50% de l'import pressupostat.
Si el cost acreditat de les activitats realitzades objecte de subvenció és inferior al pressupost a partir del qual es va atorgar la subvenció en un percentatge entre el 20% i el 50%, l'import de la subvenció es reajustarà minorant-lo proporcionalment, sempre que es garanteixi el compliment de l'objecte i la finalitat de la subvenció.
Si la desviació no és superior al 20%, no es reduirà l'imort de la subvenció concedida, sempre que es garanteixi el compliment de l'objecte i la finalitat de la subvenció i que no hi hagi sobrefinançament.
18.1 El pagament de la subvenció es tramitarà de la manera següent:
Un 80% de l'ajut econòmic atorgat segons resolució es pagarà en la modalitat de bestreta, una vegada rebuda la resolució de concessió, sense que sigui necessària la constitució de garanties, fet que queda justificat per la naturalesa de les actuacions subvencionades.
El pagament del 20% restant de l'ajut econòmic que es regula per aquesta resolució es farà un cop s'hagi comprovat la justificació correcta de la realització del projecte subvencionat.
18.2 D'acord amb el que estableix l'article 24 de la Llei 5/2007, de 4 de juliol, de mesures fiscals i financeres, per tal de procedir al pagament de l'ajut, es comprovarà d'ofici si les empreses beneficiàries estan al corrent de les obligacions tributàries i amb la Seguretat Social.
En cas que no es pugui fer aquesta comprovació, es demanarà a les entitats beneficiàries que aportin les certificacions positives acreditatives d'estar-ne al corrent.
—19 Altres obligacions de les empreses beneficiàries
Les empreses beneficiàries han de complir les obligacions següents:
a) Haver realitzat l'activitat per a la qual se sol·licita la subvenció en el termini que determinen les bases reguladores.
b) Proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació i control de la persona titular de la Direcció de Serveis del Departament de Polítiques Digitals i Administració Pública, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
c) Comunicar a la persona titular de la Direcció de Serveis del Departament de Polítiques Digitals i Administració Pública les subvencions, els ajuts, els ingressos o els recursos que financin l'activitat subvencionada, obtinguts d'altres administracions o entitats públiques o privades, nacionals o internacionals, o sol·licitats a aquestes, amb posterioritat a la presentació de la sol·licitud de subvenció.
d) Complir les obligacions que regulen els articles 90 bis i 92 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
e) No fer donacions, aportacions ni prestacions de serveis a títol gratuït a favor de partits polítics, fundacions o associacions que hi estiguin vinculats orgànicament, des de la presentació de la sol·licitud fins a l'atorgament de la subvenció.
f) Conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de les actuacions de comprovació i control.
g) Complir les altres obligacions que preveu la normativa vigent en matèria de subvencions.
—20 Modificació de la resolució
20.1 L'òrgan concedent té la facultat de revisar les subvencions concedides i modificar la resolució o l'acord de concessió en el cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions.
20.2 En cas que es produeixi alguna renúncia total o parcial, l'òrgan competent per a la resolució podrà atorgar la subvenció a altres entitats sol·licitants de la llista de reserva.
20.3 Quan les circumstàncies del cas així ho aconsellin i estiguin degudament motivades, la persona titular del Departament de Polítiques Digitals i Administració Pública podrà autoritzar, a petició de la persona beneficiària, alguna variació en l'objecte subvencionat, sempre que no impliqui un canvi substancial dels termes establerts en aquestes bases reguladores, així com resoldre qualsevol incidència que es pugui produir.
—21 Revocació i reintegrament de les quantitats percebudes indegudament
21.1 L'òrgan concedent, prèvia tramitació del procediment legalment establert, ha de revocar totalment o parcialment les subvencions concedides amb l'obligació per part de l'entitat beneficiària de retornar l'import rebut i de pagar els interessos corresponents, en els supòsits previstos al text refós de la Llei de finances públiques de Catalunya, i a la Llei 38/2003, 17 de novembre, així com en el cas de l'incompliment dels requisits i condicions establerts en aquestes bases reguladores.
21.2 Les causes d'invalidesa de la resolució de concessió, que comporten l'obligació de tornar les quantitats percebudes, són les que estableix l'article 36 de la Llei 38/2003, de 17 de novembre.
21.3 També serà procedent el reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data en què s'acordi la procedència del reintegrament, en els casos que estableix l'article 37 de la Llei 38/2003, de 17 de novembre, i l'article 99 del text refós de la Llei de finances públiques de Catalunya.
20.4 El reintegrament de les quantitats percebudes indegudament es regeix pel que estableix el text refós de la Llei de finances públiques de Catalunya, i pel que resulti aplicable de la Llei 38/2003, de 17 de novembre, i les normes de desplegament.
El procediment de reintegrament de subvencions es regirà per les disposicions generals sobre procediment administratiu que estableix el títol IV de la Llei 39/2015, d'1 d'octubre, sens perjudici de les especialitats que estableixi la normativa aplicable en matèria de subvencions.
Els òrgans competents del Departament de Polítiques Digitals i Administració Pública tenen la facultat de realitzar els controls que considerin necessaris per comprovar les dades que justifiquen l'atorgament de la subvenció i d'inspeccionar les instal·lacions de les entitats beneficiàries, per comprovar que es compleixen la destinació de les subvencions, els requisits i els compromisos establerts en aquestes bases reguladores.
Les actuacions d'inspecció i control poden afectar també la comprovació de la veracitat de la informació indicada per la persona beneficiària sobre la base de dades o documentació comercial en possessió de tercers.
D'acord amb l'article 46.2 de la Llei 38/2003, de 17 de novembre, la negativa al compliment de l'obligació de col·laboració dels beneficiaris o tercers a prestar col·laboració i facilitar la documentació que els sigui requerida en exercici d'aquestes funcions d'inspecció i control, es considerarà resistència, excusa, obstrucció o negativa i, per tant, causa de revocació i reintegrament, si s'escau, de la subvenció, sens perjudici de les sancions que puguin correspondre.
El règim sancionador aplicable és el que preveuen el text refós de la Llei de finances públiques de Catalunya, la Llei 38/2003, de 17 de novembre, i la Llei 39/2015, d'1 d'octubre, sens perjudici de les especialitats que es puguin derivar de la normativa sectorial aplicable.
Amb relació a les declaracions responsables, aquestes comporten que la persona interessada disposa de la documentació pertinent acreditativa de les dades declarades.
Si l'Administració comprova la inexactitud o falsedat de les dades declarades, aquest fet comportarà, amb l'audiència prèvia a la persona interessada, deixar sense efecte el tràmit corresponent.
Si aquesta conducta està tipificada com a infracció en la legislació aplicable, donarà lloc a la incoació de l'expedient sancionador oportú, d'acord amb el règim sancionador a què fa referència el paràgraf anterior.
—24 Protecció de dades de caràcter personal
En el cas que l'objecte de la subvenció inclogui el tractament de dades de caràcter personal, les entitats beneficiàries han de complir amb la normativa corresponent, tot adoptant i implementant les mesures de seguretat previstes per la Llei orgànica 15/1999, de 13 de desembre, de protecció de dades de caràcter personal, desplegada pel Reial decret 1720/2007, de 21 de desembre, i pel Reglament general de protecció de dades (Reglament (UE) 2016/679 del Parlament Europeu i del Consell, de 27 d'abril de 2016), en vigor des del 25 de maig de 2018.
― Les subvencions es regulen per aquestes bases, i en allò que no hi estigui previst s'ha d'aplicar el text refós de la Llei de finances públiques de Catalunya, la Llei 38/2003, de 17 de novembre, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions
― L'Ordre ECO/172/2015, de 3 de juny, sobre les reformes de justificació de subvencions, modificada per l'Ordre VEH/79/2020, de 9 de juny.
― L'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la consecució de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre, modificat per l'Acord GOV/85/2016, de 28 de juny.
Principis ètics i regles de conducta als quals les persones beneficiàries de subvencions han d'adequar la seva activitat, i efectes d'un eventual incompliment d'aquests principis
Principis ètics i regles de conducta
Les persones beneficiàries de subvencions o ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, al seu parer, estigui present en el procediment o el pugui afectar.
Particularment, s'han d'abstenir de realitzar qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, les persones beneficiàries de subvencions o ajuts públics, en l'exercici de la seva activitat, assumeixen les obligacions següents:
a) Observar els principis, les normes i els cànons ètics propis de les activitats, els oficis i/o les professions corresponents a l'activitat objecte de subvenció.
c) Denunciar les situacions irregulars que es puguin presentar en les convocatòries de subvencions o en els processos derivats d'aquestes convocatòries.
En particular, les persones beneficiàries de subvencions assumeixen les obligacions següents:
b) No sol·licitar, directament o indirectament, que un càrrec o empleat públic influeixi en l'adjudicació de la subvenció.
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones, amb la voluntat d'incidir en un procediment d'adjudicació de subvenció.
d) Col·laborar amb l'òrgan competent en les actuacions que aquest realitzi per al seguiment i/o l'avaluació del compliment de les obligacions establertes en les bases de la convocatòria, especialment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar la informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en el supòsits establerts en l'apartat quart de l'article 3 de la Llei 19/2014, del 29 de desembre.
Efectes d'un eventual incompliment dels principis ètics i les regles de conducta
En cas d'incompliment dels principis ètics i les regles de conducta s'aplicarà el règim sancionador previst en la Llei 19/2014, del 29 de desembre, i les sancions que preveu l'article 84 pel que fa a beneficiaris de subvencions, sens perjudici de les altres possibles conseqüències previstes a la legislació vigent en matèria de subvencions.